કોઈ અનુભવીએ એવું સૂચન કર્યું, ‘તમે લાકડીના સહારે લડખડતા ચાલી શકો છો ખરા. અરે ! રસ્તો બતાવે દોડી પણ શકો. તમે તરી પણ શકો. હમણાં જ ઈંગ્લૅન્ડના ચાર અંધ જુવાનોએ ફ્રાંસથી ઈંગ્લૅન્ડ સુધીની ઈંગ્લૅન્ડની ખાડી સાડા ચૌદ કલાકમાં તરીને પાર કરી. તમે બધા એવું કોઈ તરવાનું સાહસ હાથ ધરો ને ? પણ આ પર્વત ચડવાનું જોખમ રહેવા દો. આવી ઘણી બધી સલાહ-શિખામણ મળી. કોઈએ ડર કે ભય પણ બતાવ્યો. સાતે આફ્રિકી જુવાન તો મનમાં ગાંઠ વાળીને બેઠા હતા કે ગમે તે થાય, પણ પાછા હઠવું નથી. આફત આવે તો પણ ડગવું નથી. મુશ્કેલીથી કદી નમવું નથી. કોઈ અંધજને મેળવી ન હોય તેવી કામયાબી મેળવવી છે. એથીય વધુ માત્ર દેખતો માનવી જ કરી શકે એમ મનાતું હોય તેવી બાબતમાં સિદ્ધિ મેળવવી છે.